title: Regulamentul de punere în aplicare (UE) 2019/111 al Comisiei din 24 ianuarie 2019 privind autorizarea extractului de hamei (Humulus lupulus L. flos) ca aditiv pentru hrana purceilor înțărcați, a porcilor pentru îngrășare, a speciilor minore de porcine înțărcate și pentru îngrășare (Text cu relevanță pentru SEE.)

text:
                  25.1.2019

                  RO

                  Jurnalul Oficial al Uniunii Europene

                  L 23/14

         REGULAMENTUL DE PUNERE ÎN APLICARE (UE) 2019/111 AL COMISIEI
         din 24 ianuarie 2019
         privind autorizarea extractului de hamei (Humulus lupulus L. flos) ca aditiv pentru hrana purceilor înțărcați, a porcilor pentru îngrășare, a speciilor minore de porcine înțărcate și pentru îngrășare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor, în special articolul 9 alineatul (2) (1),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor.

                     (2)

                     În conformitate cu articolul 7 din Regulamentul (CE) nr. 1831/2003, s-a depus o cerere de autorizare a extractului de hamei (Humulus lupulus L. flos) ca aditiv pentru hrana tuturor speciilor de animale. Cererea a fost însoțită de detaliile și documentele necesare conform dispozițiilor articolului 7 alineatul (3) din regulamentul respectiv. Solicitantul a cerut ca acest aditiv să fie clasificat în categoria „aditivi senzoriali”.

                     (3)

                     Autoritatea Europeană pentru Siguranța Alimentară („autoritatea”) a concluzionat în avizul său din 3 octombrie 2018 (2) că, în condițiile de utilizare propuse, extractul de hamei (Humulus lupulus L. flos) nu are efecte adverse asupra sănătății animalelor, asupra sănătății umane sau asupra mediului. Autoritatea a concluzionat că studiul de toleranță efectuat asupra purceilor înțărcați arată că aditivul este sigur pentru doza propusă de 50 mg/kg de hrană completă pentru animale și poate fi extrapolat la porcii pentru îngrășare și la speciile minore de porcine înțărcate și pentru îngrășare. Prin urmare, este adecvat să se autorizeze extractul de hamei ca aditiv numai pentru hrana animalelor din speciile și categoriile respective. Autoritatea a concluzionat, de asemenea, că, întrucât hameiul recoltat și extractele sale sunt universal recunoscute ca aromatizante pentru produsele alimentare, iar funcția lor în hrana pentru animale ar fi în esență aceeași ca în cazul produselor alimentare, nu a fost necesară nicio demonstrare suplimentară a eficacității. Prin urmare, concluzia respectivă poate fi extrapolată la hrana pentru animale.

                     (4)

                     Autoritatea a menționat, de asemenea, că aditivul este un potențial sensibilizant al căilor respiratorii și al pielii pentru utilizatori și conține o varietate de compuși despre care se știe că provoacă reacții alergice la persoanele sensibile. Prin urmare, ar trebui instituite măsuri de protecție adecvate.

                     (5)

                     Autoritatea nu a considerat necesară prevederea unor cerințe specifice de monitorizare ulterioară introducerii pe piață. În plus, autoritatea a verificat raportul privind metoda de analiză a aditivului în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (6)

                     Evaluarea acestui aditiv arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui aditiv ar trebui să fie autorizată, conform anexei la prezentul regulament.

                     (7)

                     Având în vedere nivelul de utilizare propus de solicitant, autoritatea a considerat că nivelul maxim de utilizare propus este sigur. În scopul efectuării de controale oficiale de-a lungul lanțului alimentar, conținutul maxim recomandat de substanță activă ar trebui să fie indicat pe eticheta aditivului pentru hrana animalelor, iar încorporarea în furaje ar trebui să se efectueze prin intermediul preamestecurilor.

                     (8)

                     Faptul că utilizarea substanțelor în cauză în apa de băut nu este autorizată nu exclude utilizarea acestora în hrana combinată pentru animale care este administrată cu ajutorul apei.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizare
            Substanța specificată în anexă, aparținând categoriei „aditivi senzoriali” și grupei funcționale „compuși aromatizanți”, se autorizează ca aditiv destinat hranei animalelor în condițiile stabilite în anexa respectivă.

            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  EFSA Journal 2018; 16(10):5462.

            ANEXĂ

                        Numărul de identificare al aditivului

                        Numele titularului autorizației

                        Aditivul

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg/kg de hrană completă pentru animale cu un conținut de umiditate de 12 %

                           Categorie: aditivi senzoriali. Grupa funcțională: compuși aromatizanți

                        2b233

                        —

                        Extract de hamei (strobili) bogat în acizi beta

                           Compoziția aditivului

                        Preparat de extras supercritic cu dioxid de carbon de Humulus lupulus L. flos tratat cu hidroxid de potasiu pentru a forma săruri de potasiu ale acizilor beta și dizolvat în propilenglicol.
                        Specificațiile aditivului sunt:

                                    —

                                    Acizi beta: 40 ± 1,5 %

                                    —

                                    Acizi alfa: 0,4 ± 0,3 %

                                    —

                                    Uleiuri de hamei: 1,5 ± 0,3 %

                                    —

                                    Propilenglicol: 20 ± 15 %

                                    —

                                    Umiditate < 8 %

                                    —

                                    Cenușă: 10 ± 2 %

                                    —

                                    Alte rășini: 25 ± 8 %

                                    —

                                    8-Prenilnaringenin < 500 mg/kg

                                    —

                                    Xantohumol < 500 mg/kg

                                    —

                                    2-Metil-2-buten-2-ol < 10 mg/kg

                           Caracterizarea substanței active

                        Flori de Humulus lupulus L. flos (strobili) sub formă de pelete și extrase ulterior prin extragere supercritică cu bioxid de carbon
                        Formă de lichid vâscos
                        Numărul CAS: 8060-28-4
                        Număr CoE: 233

                           Metoda analitică
                            (1)

                        Pentru cuantificarea acizilor beta ai hameiului în aditivul destinat hranei pentru animale:

                                    —

                                    cromatografie lichidă de înaltă performanță cu fază inversată cu detecție UV (HPLC-UV) – metoda 7.7 a Convenției Europene a Berii (EBC) validată prin testare interlaboratoare

                                    —

                                    Purcei înțărcați și porci pentru îngrășare

                                    —

                                    Specii minore de porcine înțărcate și pentru îngrășare

                        —

                        —

                        —

                                    1.

                                    Aditivul se adaugă în hrana pentru animale sub formă de preamestec.

                                    2.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    3.

                                    Pe eticheta aditivului și a preamestecurilor se indică următoarele:
                                    „Conținut maxim recomandat de aditiv în hrana completă pentru animale cu un conținut de umiditate de 12 %: 50 mg/kg”

                                    4.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a aborda riscurile potențiale în caz de inhalare, de contact cu pielea sau cu ochii. Atunci când riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează purtând echipament individual de protecție, inclusiv echipament de protecție respiratorie, ochelari și mănuși de protecție.

                        14 februarie 2029

               (1)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2019/112 al Comisiei din 24 ianuarie 2019 privind prețul minim de vânzare pentru laptele praf degresat pentru a treizeci și una invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080

text:
                  25.1.2019

                  RO

                  Jurnalul Oficial al Uniunii Europene

                  L 23/18

         REGULAMENTUL DE PUNERE ÎN APLICARE (UE) 2019/112 AL COMISIEI
         din 24 ianuarie 2019
         privind prețul minim de vânzare pentru laptele praf degresat pentru a treizeci și una invitație parțială de participare la licitație în cadrul procedurii de licitație deschise prin Regulamentul de punere în aplicare (UE) 2016/2080
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
         având în vedere Regulamentul de punere în aplicare (UE) 2016/1240 al Comisiei din 18 mai 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește intervenția publică și ajutorul pentru depozitarea privată (2), în special articolul 32,
         întrucât:

                     (1)

                     Regulamentul de punere în aplicare (UE) 2016/2080 al Comisiei (3) a deschis vânzările de lapte praf degresat prin procedură de licitație.

                     (2)

                     Având în vedere ofertele primite pentru a treizeci și una invitație parțială de participare la licitație, este necesar să se stabilească un preț minim de vânzare.

                     (3)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            În ceea ce privește a treizeci și una invitație parțială de participare la licitație pentru vânzările de lapte praf degresat în cadrul procedurii de licitație deschise prin Regulamentul de punere în aplicare (UE) 2016/2080, pentru care perioada în care trebuiau depuse oferte s-a încheiat la 22 ianuarie 2019, prețul minim de vânzare este 158,50 EUR/100 kg.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 ianuarie 2019.

                  Pentru Comisie,

                  Pentru Președinte,

               Jerzy PLEWA

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 206, 30.7.2016, p. 71.

            (3)  Regulamentul de punere în aplicare (UE) 2016/2080 al Comisiei din 25 noiembrie 2016 de deschidere a vânzărilor de lapte praf degresat prin procedură de licitație (JO L 321, 29.11.2016, p. 45).


title: Regulamentul de punere în aplicare (UE) 2019/542 al Comisiei din 2 aprilie 2019 de înregistrare a unei denumiri în Registrul denumirilor de origine protejate și al indicațiilor geografice protejate[„ស្ករត្នោតកំពង់ស្ពឺ” (Skor Thnot Kampong Speu) (IGP)]

text:
                  3.4.2019

                  RO

                  Jurnalul Oficial al Uniunii Europene

                  L 94/1

         REGULAMENTUL DE PUNERE ÎN APLICARE (UE) 2019/542 AL COMISIEI
         din 2 aprilie 2019
         de înregistrare a unei denumiri în Registrul denumirilor de origine protejate și al indicațiilor geografice protejate[„ស្ករត្នោតកំពង់ស្ពឺ” (Skor Thnot Kampong Speu) (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (a),
         întrucât:

                     (1)

                     În temeiul articolului 50 alineatul (2) litera (a) din Regulamentul (UE) nr. 1151/2012, cererea Cambodgiei de înregistrare a denumirii „ស្ករត្នោតកំពង់ស្ពឺ” (Skor Thnot Kampong Speu) ca indicație geografică protejată (IGP) a fost publicată la 3 octombrie 2017 în Jurnalul Oficial al Uniunii Europene (2).

                     (2)

                     La 22 decembrie 2017, Comisia a primit un act de opoziție și declarația de opoziție motivată aferentă din partea societății producătoare de zahăr Sucre Suisse SA, cu sediul în Elveția. La 9 ianuarie 2018, Comisia a transmis Cambodgiei actul de opoziție și declarația de opoziție motivată depuse de Sucre Suisse SA.

                     (3)

                     La 3 ianuarie 2018, Comisia a primit, de asemenea, un act de opoziție și declarația de opoziție motivată aferentă din partea Belgiei. La 9 ianuarie 2018, Comisia a transmis Cambodgiei actul de opoziție și declarația de opoziție motivată trimise de Belgia. La 8 martie 2018, Belgia a informat Comisia că își retrage opoziția față de cererea de înregistrare a denumirii „ស្ករត្នោតកំពង់ស្ពឺ” (Skor Thnot Kampong Speu).

                     (4)

                     Sucre Suisse SA s-a opus înregistrării denumirii „ស្ករត្នោតកំពង់ស្ពឺ” (Skor Thnot Kampong Speu) pentru că descrierea produsului „zahăr de palmier” nu este precisă, iar produsul nu se încadrează în definițiile tipurilor de zahăr prevăzute în Directiva 2001/111/CE a Consiliului (3) privind anumite tipuri de zahăr destinate consumului uman.

                     (5)

                     Considerând că această opoziție este admisibilă, în conformitate cu articolul 51 alineatul (3) primul paragraf din Regulamentul (UE) nr. 1151/2012, Comisia a invitat Cambodgia și Sucre Suisse SA, prin scrisoarea din 3 aprilie 2018, să desfășoare consultări corespunzătoare timp de trei luni, pentru a încerca să ajungă la un acord în conformitate cu procedurile lor interne.

                     (6)

                     La 29 iunie 2018, Cambodgia a solicitat prelungirea termenului-limită pentru consultări. În conformitate cu articolul 51 alineatul (3) ultimul paragraf din Regulamentul (UE) nr. 1151/2012, Comisia a prelungit cu încă trei luni termenul-limită pentru consultări, începând cu data de 4 iulie 2018.

                     (7)

                     În urma consultărilor, părțile interesate au ajuns la un acord. La 3 octombrie 2018, Cambodgia a comunicat Comisiei rezultatele acordului.

                     (8)

                     Cambodgia și Sucre Suisse SA au fost de acord că nu este necesară modificarea documentului unic publicat în temeiul articolului 50 alineatul (2) din Regulamentul (UE) nr. 1151/2012. Părțile interesate au afirmat că este util să se precizeze ce este „ស្ករត្នោតកំពង់ស្ពឺ” (Skor Thnot Kampong Speu) și au declarat că „«Skor Thnot Kampong Speu» este un zahăr obținut din palmieri. Zahărul de palmier nu este definit în Directiva 2001/111/CE privind anumite tipuri de zahăr destinate consumului uman, dar poate fi comercializat în UE, sub rezerva respectării cerințelor juridice generale. Zahărul de palmier este utilizat de secole în întreaga lume pentru consumul uman.”

                     (9)

                     Deoarece acordul este în conformitate cu dispozițiile din Regulamentul (UE) nr. 1151/2012 și cu legislația UE, conținutul acordului încheiat între Cambodgia și Sucre Suisse SA ar trebui luat în considerare.

                     (10)

                     Având în vedere cele de mai sus, denumirea „ស្ករត្នោតកំពង់ស្ពឺ” (Skor Thnot Kampong Speu) ar trebui înregistrată în Registrul denumirilor de origine protejate și al indicațiilor geografice protejate,

               ADOPTĂ PREZENTUL REGULAMENT:

            Articolul 1
            Se înregistrează denumirea „ស្ករត្នោតកំពង់ស្ពឺ” (Skor Thnot Kampong Speu).
            Denumirea menționată la primul paragraf identifică un produs din clasa 1.8. Alte produse enumerate în anexa I la tratat (condimente etc.) din anexa XI la Regulamentul de punere în aplicare (UE) nr. 668/2014 al Comisiei (4).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 aprilie 2019.

                  Pentru Comisie

                  Președintele

               Jean-Claude JUNCKER

            (1)  JO L 343, 14.12.2012, p. 1.

            (2)  JO C 331, 3.10.2017, p. 8.

            (3)  Directiva 2001/111/CE a Consiliului din 20 decembrie 2001 privind anumite tipuri de zahăr destinate consumului uman (JO L 10, 12.1.2002, p. 53).

            (4)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).